runetrust/blame-folketinget-dk huggingface dataset:
Rasmus Prehn (S), 2008-11-19:
De penge, som man i kommuneaftalen har valgt at udmønte, er jo stadig væk taget fra den samlede pulje, som man regner frem til 2018.
Den er på 22 mia. kr. , og når man fra regeringens side går ud og siger, at nu har man lyttet til kommunerne, man har lyttet til borgerne, der siger, at de ikke kan leve med de uhumske skoletoiletter, og nu laver man en særlig toiletpulje, så er der jo ikke tale om nye penge.
Der er tale om, at man tager de penge, man i forvejen har givet og stillet i udsigt til kommunerne, og så finder de her 100 mio. kr. frem.
Der er altså tale om, at regeringen sådan set har solgt de her penge ved adskillige lejligheder.
Altså, de her 22 mia. kr., som der ligger heri, har man præsenteret i forbindelse med kvalitetsreformen tilbage i august 2007, man har solgt dem i forbindelse med valget i 2007, man har solgt dem i forbindelse med finansloven for 2008, altså i februar 2008, og man har solgt dem i forbindelse med kommuneaftalen for 2009.
Nu er man altså så ved at sælge de samme penge en gang til.
Det er jo altså genbrug.
Der er ikke tale om nogen som helst nye penge.
Der er udmeldt en ramme på 22 mia. kr., og så har man valgt at sige: Vi tager 100 af de her millioner kroner, og så kan man få lov til at bruge dem til toiletter.
For det er jo ikke sådan, at man lige pludselig i kommunerne får flere penge end dem, der allerede er meldt ud, og dem, regeringen allerede har solgt.
Mogens Jensen (S), 2008-11-19:
Hvis ministeren ikke er opmærksom på, hvilke der er tale om, skal jeg gerne nævne dem her i salen.
Det drejer sig om Dansk Skolemuseum, som er lukningstruet.
Det drejer sig om et nyt dansk Musikdramatisk Teater, som er lukningstruet.
Det drejer sig om Dansk Danseteater, som må lukke sin danmarksturnévirksomhed ned.
Det drejer sig om Det Jyske Ensemble, som er lukningstruet.
Det drejer sig om Jytte Abildstrøms Teater, hvis statstilskud er fjernet, Tobakken i Esbjerg, hvis statstilskud er fjernet, Skråen i Aalborg, hvis statstilskud er fjernet.
Det drejer sig om Hofmuseet og en lang række egnsteatre, som næste år kommer til at mangle 8-10 mio. kr. i forhold til det tilskud, som de har for nuværende.
Og jeg kunne blive ved.
Kunne man ikke have fundet plads til i en finanslov bare at tage de her institutioner, der er lukningstruede, og have hjulpet dem i de kommende år?
Jeg synes, det er en uansvarlig finanslov på kulturens område, som ministeren har været førstemoder til, og jeg vil spørge ministeren, om det slet ikke gør indtryk, at der er institutioner, der møder op i Folketingets Kulturudvalg og siger: O.k., vi må dreje nøglen om.
Carina Christensen (KF), 2008-11-19:
Det er et meget, meget alvorligt ord, og når man tager det i sin mund, må man også mene, at så er de virkelig lukningstruede.
Så nævnes der i flæng en række kulturinstitutioner, som - det erkender jeg - godt kunne ønske sig flere midler, men hvor man ikke for dem alle sammen kan sige, at de er decideret lukningstruede.
Derfor vil jeg opfordre hr. Mogens Jensen til at være meget varsom med at bruge så alvorligt et ord.
Jeg er helt enig i, at der er mange kulturinstitutioner, der kan ønske sig flere midler, og det kunne jeg sådan set også altid ønske mig til kulturens område, og det skal vi selvfølgelig også være meget lydhøre over for.
Men igen, når man laver en finanslovaftale, er det ud fra en prioritering.
Det kan være, at Socialdemokraterne har nogle andre ønsker.
Men igen må vi bare konstatere, at Socialdemokraterne ikke var med til at finde en eneste krone til kulturen, og derfor kan man jo heller ikke være med til at prioritere, hvad pengene skal gå til.
Mogens Jensen (S), 2008-11-19:
Hvis nu kulturministeren havde været åben over for, at Socialdemokraterne kunne komme ind i finanslovforhandlingerne på kulturområdet, var den måske også kommet til at se noget anderledes ud.
Jeg hæfter mig ved, at ministeren siger, at jeg i flæng nævner en række kulturinstitutioner.
For flere af de her kulturinstitutioners vedkommende - de kulturinstitutioner, jeg nævner - gælder det, at de har dokumenteret, at de bliver nødt til at dreje nøglen om, hvis ikke de får økonomisk hjælp.
Det har hele Folketingets Kulturudvalg siddet og hørt på, og ministeren har fået breve om det samme.
Det er institutionernes egne ord, og dem tager jeg for gode varer, men det kan være, at ministeren ikke gør det.
Men jeg må bare sige, at jeg finder det foruroligende, at vi har en ny minister på det her område, som åbenbart er blind og døv over for det nødhjælpsråb, der kommer fra en lang række kulturinstitutioner for tiden, og jeg må sige, at jeg er undrende over for, at ministeren slet ikke vil forsøge at række bare en lille hjælpende hånd ud til dem, der i hvert fald næste år står over for måske at måtte dreje nøglen rundt.
Carina Christensen (KF), 2008-11-19:
Jamen jeg vil absolut gerne være lydhør over for de mange kulturinstitutioner, der føler sig klemt i de her år, og som godt kunne ønske sig flere midler.
Jeg kan forstå, at hr. Mogens Jensen også meget gerne vil være lydhør og give store gaver, men det, der så bare kan ærgre mig, er, at når det er kommet til finanslovforhandlingerne, når det har handlet om at finde ekstra midler til kulturområdet, så er det heller ikke i år lykkedes Socialdemokraterne at bidrage med en eneste krone til kulturen.
Det vil da være rigtig fint, hvis vi kan lave en bredere aftale på kulturområdet og sikre endnu flere midler, og at Socialdemokraterne så også vil være med til at bidrage til festen.
Men det er meget, meget nemt at dele gaver ud og gå ud og være den store, venlige mand, hvis man så ikke har en eneste krone til finansiering med i baglommen.
Flemming Møller Mortensen (S), 2008-11-19:
Som medspørger har man jo den fordel, at man kan sidde og være lyttende til at starte med, og jeg vil da sige, at jeg er meget enig med kulturministeren i, at man skal være meget påpasselig med, hvilken retorik man får slynget om sig med.
Men jeg vil alligevel sige, at min tolkning af kulturministerens svar til hr. Mogens Jensen og til kulturen er, at det er uambitiøst.
Kulturministeren siger, at hun i og for sig også godt kunne tænke sig lidt flere ressourcer til kulturområdet, og dertil vil jeg bare sige, at det håber jeg så sandelig som kulturpolitiker i Danmark.
Når vi tænker på, hvilken situation rigtig mange institutioner står i i øjeblikket, må vi sige, at der er brug for flere midler.
Jeg er også fuldstændig opmærksom på, at der kan være behov for en anden fordeling, ja.
Og der er det, at vi fra socialdemokratisk side signalerer, at vi også her gerne vil være med i drøftelsen.
Jeg synes, kulturministeren manglede at give et svar til hr. Mogens Jensen med hensyn til, hvordan drøftelsen med Socialdemokraterne har været i finanslovforhandlingsperioden.
Har hr. Mogens Jensen som kulturordfører for Socialdemokraterne været i dialog med kulturministeren?
Carina Christensen (KF), 2008-11-19:
Når nu Socialdemokraterne er enige med regeringen, Dansk Folkeparti og også Liberal Alliance i, at man ønsker flere midler til kulturen, så må de jo kun kunne glæde sig over dette års finanslov, for der kommer jo netop rigtig mange flere midler til kulturen.
I finanslovaftalen på kulturområdet er der ud over de ekstra initiativer, der allerede var indarbejdet i regeringens forslag til finansloven for 2009, 150 mio. kr. mere til styrkelse af dansk kultur de næste 4 år.
Sammenholdt med de midler, der var afsat på regeringens finanslovforslag til design og litteratur, er der tale om en samlet styrkelse på i alt 248 mio. kr.
Det er da svært at være pessimistisk over, selv om Socialdemokraterne også i den her sag meget gerne vil være pessimistiske.
Flemming Møller Mortensen (S), 2008-11-19:
Skal jeg tolke de her mange millioner kroner, som kulturministeren nævner, som et udtryk for, at kulturministeren synes, at vi nu i hvert fald har penge nok til kulturpolitikken i Danmark, eller har kulturministeren et endnu højere ambitionsniveau?
Det kunne jo i og for sig være sjovt nok at få det trukket frem her i dag.
Jeg vil bare sige, at når vi taler om kultur og om rigtig mange institutioner som eksempelvis Den Frie Udstillingsbygning, som blev nævnt, og som jo netop i sit udtryk er en fri udstillingsbygning, hvor der også er lagt rigtig meget frivillighed i, så kan det for dem være rigtig, rigtig vanskeligt at forstå, at dialogen med kulturministeren ikke kan være bedre, og at kulturministerens lydhørhed ikke kan være større med tanke på, at der her virkelig er tale om noget helt unikt.
Jeg fremhæver kun Den Frie Udstillingsbygning som ét eksempel på noget, der virkelig er tvunget i knæ i øjeblikket.
Carina Christensen (KF), 2008-11-19:
Hr. Flemming Møller Mortensen spørger, om mit ambitionsniveau nu er indfriet, eller om jeg ikke synes, at der behøver at komme flere penge til kulturen.
Nu er vi jo mange ressortministre, der gerne vil have penge til vores områder, og jeg ville da også ønske, at der kunne komme mange flere penge til kulturen.
Der blev nævnt flere forskellige kulturinstitutioner, og det er al ære og respekt værd, at Socialdemokraterne meget gerne vil gå ud og sige, at de gerne vil hjælpe de her institutioner.
Det, der så bare er mindre godt, er jo, at når det er kommet til finanslovforhandlingerne, og den afsluttende time er opstået, så har Socialdemokraterne ikke været med til at bidrage med en eneste krone til kulturen.
Mogens Jensen (S), 2008-11-19:
Ja, det er nu altså ikke muligt for Socialdemokraterne at være med til at finde penge til kulturen, hvis det er sådan, at regeringen ikke er til sinds, at Socialdemokraterne skal sidde med omkring bordet, og det er jo det, der har været tilfældet her.
Det synes jeg også at ministeren må anerkende.
Nu siger ministeren, at vi deler gaver ud fra socialdemokratisk side.
Jamen Socialdemokraterne har en fuldstændig klar politik på kulturområdet: Det er et område, vi ønsker at prioritere.
Og vi har afsat en investeringsramme for det her område i de kommende år, og skal vi ikke være ærlige at sige, at de penge, som ministeren nu har fået ekstra, de 150 mio. kr. over 4 år, jo er rene nødreparationspenge?
Det handler om Arbejdermuseet, der skal have et nyt tag, for ellers regner det ind, det handler om nogle Jellingesten, som er totalt forvitrede.
Det er jo udtryk for en regering, der ikke har prioriteret kulturpolitikken og dermed også har ladet stå til i utrolig mange år.
Jeg spørger: Hvor er regeringens hjælpende hånd?
Hvor er regeringens kulturpolitik, når det handler om mange nødlidende kulturinstitutioner, som altså næste år er lukningstruede?
Nu har vi nævnt Den Frie Udstillingsbygning, Dansk Skolemuseum, Dansk Danseteater, nyt dansk Musikdramatisk Teater.
Regeringen har intet at byde på, og jeg synes, det er sørgeligt.
Carina Christensen (KF), 2008-11-19:
Jeg vil gerne gentage, at der i finanslovaftalen på kulturområdet ud over de ekstra initiativer, der allerede var indarbejdet i regeringens finanslovforslag, er 150 mio. kr. mere til styrkelse af dansk kultur det næste år.
Og lægger man så regeringens initiativer til, får man altså en samlet styrkelse på i alt 248 mio. kr.
Det er en rigtig god finanslovaftale, det er en rigtig flot finanslovaftale på kulturområdet.
I stedet for at glæde sig over det så siger hr. Mogens Jensen nu: Det er slet ikke nok, og havde vi Socialdemokrater dog bare været med, så havde det været det dobbelte beløb eller det tredobbelte beløb.
Det, jeg bare kan konstatere, er, at Socialdemokraterne ikke har været med til at finde en eneste krone til kulturen, og derfor synes jeg rent faktisk, at man trods alt burde takke de partier, der har været med til at finde så mange penge til, at kulturområdet kan blive styrket i de næste mange år.
Kirsten Brosbøl (S), 2008-11-19:
Mener ministeren, at det er fremmende for at opnå en international klimaaftale i København, at regeringen har tredoblet Bjørn Lomborgs bevilling, især i lyset af, at han jo mener, at klimaspørgsmålet bør nedprioriteres?
Mogens Jensen (S), 2008-11-19:
Nu er det jo ikke så lang tid siden, vi hørte statsministeren holde en åbningstale her i Folketinget.
Det har han jo gjort mange gange, hvor han sådan har understreget det samarbejdende folkestyre, og han har jo også flere gange tilkendegivet, at det for regeringen er vigtigt ikke at føre blokpolitik.
Jeg må også sige, at i den tid, jeg har været kulturordfører, som jo altså nu rækker i hvert fald nogle år tilbage, har jeg været med til at lave to kulturpolitiske finanslovaftaler, hvor vi har haft et bredt flertal i Folketinget - også selv om man kan sige, at hovedfinanslovaftalen har været lavet mellem en mindre gruppe af partier.
Det, jeg ikke helt forstår, er, hvorfor kulturministeren nu har valgt at skifte strategi i forhold til den tidligere kulturminister og nu udelukkende søger at lave blokpolitik sammen med Dansk Folkeparti og Liberal Alliance.
Vi har både fra Socialdemokraternes, SF's og De Radikales side tilbudt os med tre konkrete ting, som vi ønskede at lave en aftale om, nemlig nogle flere frie midler til Kunstrådet, som vitterlig mangler, penge til egnsteatrene for 2009, der ville gøre, at de ikke nu skulle til at skære ned en lang række steder i landet, og en nødhjælpspulje til en lang række truede kulturinstitutioner.
Jeg kan bare konstatere, at intet af dette er med i finanslovaftalen.
Så jeg stiller mig undrende over for det her brud og vil gerne høre, om det er en linje, ministeren vil fortsætte, altså at lave sine aftaler med et meget snævert flertal i Folketinget.
Carina Christensen (KF), 2008-11-19:
Jeg går skam ind for brede forlig, det kan jeg bekræfte.
Og jeg kan da også bekræfte, at det er rigtigt, at der på kulturområdet år for år er blevet indgået aftaler med skiftende flertal.
I år er der så lavet en finanslovaftale på kulturområdet mellem regeringspartierne, Dansk Folkeparti og Liberal Alliance.
Og det er en rigtig, rigtig god finanslovaftale, der er lavet for kulturområdet.
Og her har Socialdemokraterne, hr. Mogens Jensens parti, altså ikke bidraget med en eneste krone.
Mogens Jensen (S), 2008-11-19:
Jeg ved, at Socialdemokraternes finanslovordfører og også SF's og De Radikales finanslovordførere har sagt i de centrale forhandlinger, at Socialdemokraterne, SF og De Radikale var villige til at indgå i en aftale på kulturområdet.
Jeg ved så ikke, hvad ministeren har gjort på regeringssiden for at forsøge at få fremmet en bred aftale på området.
Det skal jeg lade være usagt.
Jeg kan bare konstatere, at det i hvert fald er ministeren, der nu står med et forlig i hænderne, som altså bryder nogle års tradition for, at vi har kunnet stå sammen i Folketinget og været fælles om det her.
Jeg vil gerne sige, at det indhold, som denne finanslovaftale har på kulturområdet, har strid modvind med hensyn til, hvad behovene rent faktisk er, for vi har kulturinstitutioner, der står over for lukning, hvis ikke der sker noget.
Så jeg skal beklage, at ministeren har indtaget den her holdning om, at det altså er meget snævre flertal, der nu skal til at bestemme, hvad der skal ske på kulturområdet.
Og jeg må sige, at jeg ikke forstår det.
Carina Christensen (KF), 2008-11-19:
Jeg vil gerne understrege endnu en gang, at vi er en regering, der meget gerne vil indgå brede aftaler, også på kulturområdet.
Jeg kan også se, at der har været forskellige aftaler, hvor man har haft brede forlig, og det synes jeg er godt og positivt.
I år har vi valgt at lave en finanslovaftale på kulturområdet med Dansk Folkeparti og Liberal Alliance.
Det er en rigtig god aftale, der er lavet, og det hænger helt klart sammen med, at de partier, der har været med til at bruge pengene, også er dem, der har været med til at finde pengene.
Og der må jeg altså bare endnu en gang konstatere, at Socialdemokratiet, hr. Mogens Jensens parti, ikke har været med til at finde en eneste krone til kulturområdet.
Flemming Møller Mortensen (S), 2008-11-19:
Jeg ville oprindelig have stillet kulturministeren det spørgsmål, hvilke styrker og hvilke svagheder kulturministeren ser i brede finanslovaftaler.
Men nu har kulturministeren jo svaret, at kulturministeren går ind for brede forlig, og så vil jeg naturligvis spørge: Hvorfor så ikke søge dem i denne sammenhæng?
Og hvad ville kulturministeren kunne have fået ud af, hvad ville kulturministeren kunne have vundet, ved at finanslovforliget var blevet væsentlig bredere end det, det er blevet med Dansk Folkeparti og Liberal Alliance?
Uanset om det ikke er indgået eller ej, må kulturministeren da have gjort sig en tanke, en vision: Hvis der nu var indgået et meget, meget bredt kulturforlig, hvilke fordele ville det have givet kulturministeren i hendes arbejde?
Carina Christensen (KF), 2008-11-19:
Styrken ved at indgå en aftale er i hvert fald, at man har fundet nogle penge.
Ellers er det meget, meget svært at dele gaver ud, og det, der helt klart kendetegner den aftale, der er indgået mellem regeringen, Dansk Folkeparti og Liberal Alliance, er, at de partier, der er med i aftalen, selv har været med til at finde pengene og har været med til at pege på steder, hvor man kunne sikre finansiering af de ekstra bevillinger.
Jeg må bare med beklagelse konstatere, at Socialdemokraterne ikke har været med til at finde en eneste krone til kulturområdet.
Flemming Møller Mortensen (S), 2008-11-19:
Hvilken ambition eller hvilken adfærd vil kulturministeren i fremtiden lægge for dagen i forhold til at sikre, at der bliver indgået brede forlig?
Carina Christensen (KF), 2008-11-19:
Jeg vil invitere alle partier til at pege på steder, hvor der kan hentes nye midler til kulturområdet, omprioriteringer og andre gode bud.
Vi er meget, meget lydhøre over for, hvad partierne måtte komme med, men vi kan bare konstatere, at i år har Socialdemokraterne altså ikke bidraget med en eneste krone til kulturområdet.
Det har regeringspartierne gjort, det har Dansk Folkeparti gjort, det har Liberal Alliance gjort, og derfor er de også med i aftalen.
Mogens Jensen (S), 2008-11-19:
Jeg må altså sige til kulturministeren, at på møder med kulturministeren har jeg selv sagt - og det har ordførere fra SF og De Radikale også - at vi gerne bidrager til at etablere en særlig aftale for kulturen på dette års finanslov.
Vi har opfordret ministeren til at arbejde for sådan en aftale, og tilsvarende har vores finanslovordfører fremført det samme synspunkt i de centrale forhandlinger.
Men har jeg på noget tidspunkt modtaget en opringning fra ministeren eller en invitation fra ministeren til at se, om vi kunne sætte os ned og finde en finansiering af nogle af de her ting?
Nej, det har jeg ikke.
Og har man i de centrale finanslovforhandlinger eventuelt indbudt S, R og SF til en forhandling om den del af pakken, vi måske kunne blive enige om?
Nej, det har man ikke.
Det er altså regeringen selv, der har valgt at indgå en meget snæver aftale på det her område.
Det synes jeg er yderst beklageligt, og jeg håber, jeg her i dag kan få en bekræftelse fra ministerens side på, at hun i fremtiden vil tilstræbe at indgå brede forlig på området her.
Under det næste spørgsmål skal jeg vende tilbage til, hvilke behov der i den grad ikke er blevet opfyldt med den aftale, der nu foreligger fra regeringens side.
Carina Christensen (KF), 2008-11-19:
Jeg kan forsikre hr. Mogens Jensen om, at jeg altid tilstræber at finde brede flertal og indgå brede forlig.
Jeg synes, det er godt, når man kan samle rigtig mange partier, ikke mindst på et område som kulturen, som også egner sig til brede forlig.
Desværre må jeg også sige, at det ikke er nok at have gode intentioner.
Det er ikke nok bare konstant at gå ud og lege julemand og give gaver ud.
Pengene skal også findes, og når man ønsker at give ekstra penge til kulturområdet, skal man også være villig til at pege på de steder, hvor man kan hente ekstra bevillinger til finansiering, og her kan jeg altså bare konstatere, at resultatet af årets finanslovforhandlinger blev, at Socialdemokraterne ikke var med til at finde en eneste krone til kulturen.
Connie Hedegaard (KF), 2008-11-19:
Det ville jo ikke være troværdigt, hvis jeg stod her i Folketingssalen og sagde, at det er en blomst, der har groet i min have, hvis det overhovedet er en blomst - men nu er det altså sådan.
Det står faktisk fuldstændig præcist i finanslovaftalen mellem de tre finanslovpartier, hvad det er, der skal komme ud af det her.
Der står, at projektet sigter på at belyse fordele og omkostninger ved forskellige mulige løsningsmodeller i forbindelse med en international klimaaftale.
Det står faktisk sort på hvidt, at det er det, Bjørn Lomborg og hans center skal spille ind med.
Så han skal altså sådan set gøre noget, der er lidt anderledes end det, han plejer, for i det her tilfælde skal han forholde sig til de helt konkrete løsningsmodeller, der er på bordet i klimaforhandlingerne.
Og der kan han altså ikke sige, at det er bedre at gøre alt muligt andet.
Opgaven er at forholde sig til helt konkrete modeller, der allerede er på bordet, og så fortælle os, hvad effekten af dem kan være, og hvad omkostningerne ved dem er.
Kirsten Brosbøl (S), 2008-11-19:
Jeg kan godt forstå, at klimaministeren ikke er så vild med den her sag, som det jo også kommer frem her i besvarelsen.
Altså, man må jo gå ud fra, at ministeren er enig i finanslovaftalen.
Og der er det jo altså sådan, at man tredobler Bjørn Lomborgs budget og har givet ham sådan en bestilt opgave, hvis indhold ministeren jo så gjorde rede for.
Men der er det så lige, at kæden hopper af med den her sag, hvor man tredobler Lomborgs budget, for det sender jo altså et noget andet signal end det, som statsministeren forsøgte at sende her i weekenden, at man samtidig går ind og booster den her klimaskeptiker forud for klimatopmødet.
Er ministeren ikke enig i, at det er et meget forvirrende signal, man sender fra regeringens side?
Og er ministeren ikke også enig i, at det signal, at man tredobler Bjørn Lomborgs budget, kun kan tolkes, som om regeringen altså alligevel ikke har taget fejl, sådan som statsministeren gav udtryk for, men at man sådan set stadig væk synes, at det er godt, at Lomborg kommer sådan lidt frem på banen med sin klimaskeptiske tilgang?
Ida Auken (SF), 2008-11-19:
Er ministeren ikke bange for, at regeringens ekstra støtte til Bjørn Lomborg sender et forkert signal til omverdenen før COP15?
Connie Hedegaard (KF), 2008-11-19:
Man kan i hvert fald sige, at oppositionen da gør, hvad den kan, for at signalet bliver så kraftigt som overhovedet muligt, men jeg tror altså, at det er muligt at forklare omverdenen, at det er ét af rigtig mange initiativer, som den danske regering har sat i gang.
Det tror jeg godt at man ved.
Ida Auken (SF), 2008-11-19:
Han vil også gerne have så meget opmærksomhed som muligt om sine Consensusting, som jo, så vidt jeg kan se, direkte modarbejder det, som regeringen gerne vil.
Jeg mener, at vi står med en så vigtig opgave op til klimatopmødet, der handler om at få f.eks. USA og Kina til at trække på samme hammel.
Har vi så virkelig brug for en, der står for et relativt perifert synspunkt, til at forvirre, og vil det ikke være et dårligt signal at sende til f.eks. det USA, som ser Lomborg som ensbetydende med klimaskepsis?
Connie Hedegaard (KF), 2008-11-19:
Altså, selv om fru Ida Auken sådan kender min holdning, som jeg også har redegjort for her, synes jeg egentlig, at det udarter lidt mærkeligt, hvis man i sin argumentation bruger, at hvis der er en dansker, der er tilpas kendt i udlandet - worldwide superstar, som det bliver sagt - så er det grund nok til, at han ikke skal have støtte.
Jeg tror ikke helt, at jeg kan følge argumentationen.
Ida Auken (SF), 2008-11-19:
Det var overhovedet ikke det, jeg sagde.
Regeringen støtter dem, den vil, og den har valgt at støtte Bjørn Lomborg med 7,5 mio. kr., vel vidende at den her mand har direkte adgang til verdens medier og står som repræsentant for Danmark rigtig mange steder, og at han er kendt som den, der måske har været med til at forsinke de her processer 6-7 år.
Regeringen har været ringforlovet med Bjørn Lomborg, og Anders Fogh har nu prøvet ligesom at lade sig separere her i weekenden.